هانوي

هانوي (بلڤييطنامية: Hà Nội) هي لعاصمة ديال ڤييطنام و تاني أكبر مدينة فيها. جات ف الشمال الشرقي ديال لبلاد، ف الدلطا ديال لواد لحمر. هي مدينة قديمة بزاف و التاريخ ديالها فايت 3000 عام. كانت هي لعاصمة د ڤييطنام من لقرن 11، و حتلوها لفرانساويين و الجاپونيين. من 1954 ل 1975، ف لوقت د لحرب، كانت هي لعاصمة د الشمال الشيوعي د ڤييطنام، و ملّي توحدات لبلاد رجعات هي لعاصمة د لجمهورية لإشتراكية د ڤييطنام كاملة.

هانوي من لمدون السياحية لمهمة ف ڤييطنام حيت عندها تاريخ كبير، و بزاف ديال لمآتر ديال بزاف د الديانات (لبودية، لمسيحية، الطاوية) و فيها بني مخلّط ما بين لبني التقليدي و لباطيمات لفرانساوية د لقرن 20. طرف من لمدينة لقديمة ديالها داخل مع الترات لعالمي ديال ليونيسكو.

هانوي فيها محطّة ديال الطران تيدوزو منها الطرانات د الشمال ولجنوب د ڤييطنام، و حتا طران اللي تيدّي لپيكين. فيها جوج مطارات، واحد دولي جديد (تبنا ف 2015)، و واحد قديم (تحلّ ف 1936)، و كيتخدّم دابا غي لطيارات لخاصّة.
 لأصل د السمية 
ها نوي هي التركيبة د جوح كلمات بلڤييطنامية: "ها" اللي تاتعني واد، و "نوي" اللي لمعنا ديالها لداخل. لمجموع د لكلمات بجوج تيعني لمدينة اللي جات ف وسط لواد، و هادشي حيت جات على دلطا كبيرة ديال لواد لحمر.
 مصادر 


تصنيف:مدون د ڤييطنام
تصنيف:عواصم ديال بلدان
تصنيف:عواصم آسيوية
تصنيف:مقالات فيها مصدر و علاين 3000 بايت

تصنيف:تأسيسات د 1010 ف أسيا

تصنيف:تأسيسات د لقرن 5 ف ڤييطنام